**02\_Príloha\_Technický popis objektu**

**Napojenie na inžinierske siete**

Nová vodovodná prípojka bude pripojená z verejného vodovodu pred objektom (HDPE D40, dĺžka cca 31,3m)  
a bude vyústená do novej vodovodnej šachty. Z vodovodnej šachty bude napojená aj fontána pred objektom s osadeným vlastným meraním. Fontána bude rekonštruovaná ako samostatný objekt SO 07 (Rieši samostatná PD E 2.9. - Projekt revitalizácie fontány). Napojenie a obsluha fontány SO 07 má samostatnú šachtu v blízkosti objektu.  
Verejná kanalizácia a kanalizačná prípojka, nová prípojka splaškovej kanalizácie SO 03 bude pripojená na splaškovú kanalizáciu objektu Auparku (DN200, dĺžka cca 75m). Na trase budú osadené tri čistiace šachty. Pre potrebu gastro prevádzky vo dvore objektu bude osadená tuková kanalizácia.  
Existujúca elektrická prípojka bude rekonštruovaná s istením 125A.

V blízkosti riešeného územia sa nachádza optické vedenie metropolitnej siete Bratislava. Pripojenie objektu pre správu Sadu Janka Kráľa pozostáva z vybudovania nového optického prepojenia objektu a najbližšieho technologického uzla metropolitnej siete. Pripojenie objektu bude určené pre prenos signálu z kamier riešeného objektu do metropolitnej siete a pripojenie do siete internet.

Zásobovanie plynom je možné z existujúcej prípojky. V súčasnosti nemá objekt osadený plynomer. Prípojka bude dovedená do priestoru budúcej kuchyne na zapojenie varných zariadení gastro- prevádzky, v prípade, že nájomca bude mať záujem. Osadenie plynomeru a zmluvu s SPP bude uzatvárať prenajímateľ, ktorý bude následne nájomcovi súvisiace náklady fakturovať.

**Komunikácie a spevnené plochy**

Pozemok tvorí súvislý spevnený povrch žulových kamenných kociek. Spádovaný je smerom od objektu ku krajom. Po stranách je lemovaný betónovými lavicami, pod ktorými sú žľaby na odvodnenie, vyústené do parku.

**Štandard objektu.**

**VZT a chladenie.**

**Zariadenie č. 1 – Vetranie reštaurácie a baru**Na vetranie priestoru reštaurácie a baru je navrhnutá rekuperačná VZT jednotka v zostave: 2 x filtračná komora, doskový rekuperátor, výparník, 2 x ventilátorová komora, 2 x uzatváracia klapka. Rozvádzač pre jednotku bude  
v prevedení do exteriéru, umiestnený pri jednotke. Jednotka je osadená na streche objektu na oceľovom podstavci (dodávka stavby). Spodná hrana jednotky je vo výške 300mm nad povrchom strechy.  
Na elimináciu šírenia hluku do interiéru sú do potrubia vradené tlmiče hluku.  
Upravený vzduch sa vedie VZT pozinkovaným potrubím a je vyfukovaný v riešenom priestore cez výustky osadené do spiro potrubia. Odvádzaný vzduch je nasávaný rovnako cez výustky osadené do spiro potrubia a je vedený VZT pozinkovaným potrubím do jednotky. Na hlavných odbočkách rozvodov budú na zaregulovanie prietoku vzduchu osadené ručne ovládané regulačné klapky. Presné doregulovanie prietoku vzduchu bude reguláciou na výustkach. Rozvody vedené v interiéri budú zavesené pod stropom.  
Všetky rozvody vedené v exteriéri, budú izolované izoláciou z čadičovej vlny, hrúbky 100mm (2 x 50mm)  
a oplechované. Rozvod prívodného vzduchu v interiéri je po celej dĺžke zaizolovaný kaučukovou izoláciou hrúbky 20mm. Potrubie je v štandardnom pozink prevedení bez náteru.  
Ohrev a chladenie vzduchu v rekuperačnej jednotke zabezpečuje kondenzačná jednotka, osadená na podstavci (dodávka stavby), na streche objektu. Prepojenie kondenzačnej jednotky s výparníkom v rekuperačnej jednotke je izolovaným medeným potrubím.  
Ovládanie rekuperačnej jednotky bude spoločne s rekuperačnou jednotkou pre vetranie kuchyne.  
Referenčné produkty: VZT jednotka – ROSENBERG; Kondenzačná jednotka – SAMSUNG

**Zariadenie č. 2 – Vetranie kuchyne**

Množstvo vzduchu na vetranie priestoru kuchyne je navrhnuté empirickým výpočtom, z dôvodu prenajatia priestoru prevádzkovateľovi, ktorý si celkový návrh vetrania kuchyne spresní na základe skutkového vybavenia  
a užívania kuchyne.  
Na vetranie priestoru kuchyne je navrhnutá rekuperačná VZT jednotka v zostave: kovový tukový filter, 2 x filtračná komora, doskový rekuperátor, výparník, 2 x ventilátorová komora, 2 x uzatváracia klapka. Rozvádzač pre jednotku bude v prevedení do exteriéru, umiestnený pri jednotke. Jednotka je osadená na streche objektu na oceľovom podstavci (dodávka stavby). Spodná hrana jednotky je vo výške 300mm nad povrchom strechy.  
V priestore kuchyne je navrhnutý stredový odsávací zákryt s možnosťou privádzania vzduchu. Kuchyňa je vetraná podtlakovo, vzniknutý rozdiel eliminuje vzduch z priestoru reštaurácie.  
Všetky rozvody vedené v exteriéri, budú izolované izoláciou z čadičovej vlny, hrúbky 50mm a oplechované. Rozvod prívodného vzduchu v interiéri je po celej dĺžke zaizolovaný kaučukovou izoláciou hrúbky 20mm. Potrubie je v štandardnom pozink prevedení bez náteru.

Ohrev a chladenie vzduchu v rekuperačnej jednotke zabezpečuje kondenzačná jednotka, osadená na podstavci (dodávka stavby), na streche objektu. Prepojenie kondenzačnej jednotky s výparníkom v rekuperačnej jednotke je izolovaným medeným potrubím.  
Ovládanie rekuperačnej jednotky bude spoločne s rekuperačnou jednotkou pre vetranie reštaurácie a baru. Referenčné produkty: VZT jednotka – ROSENBERG; Kondenzačná jednotka – SAMSUNG; odsávač zákryt - ATREA

**Zariadenie č. 3 – Chladenie reštaurácie a baru**

Na elimináciu tepelných ziskov priestoru reštaurácie je navrhnutý centrálny systém chladenia, pozostávajúci  
z vonkajšej kondenzačnej jednotky a pätice kanálových jednotiek.  
Kondenzačná jednotka je osadená na podstavci (dodávka stavby), na streche objektu. Prepojenie kondenzačnej jednotky s vnútornými jednotkami je izolovaným medeným potrubím. Rozvod chladiva vedený po streche objektu, bude dodatočne zaizolovaný kaučukovou izoláciu hrúbky 10mm a chránený proti mechanickému poškodeniu izolácie fóliou na to určenou. Rozvod vedený v interiéri bude zavesený pod stropom objektu. Potrubie je

v štandardnom pozink prevedení bez náteru.  
Centrálny systém chladenia zabezpečuje okrem chladenia priestoru v lete aj dokurovanie priestoru v zimných mesiacoch.  
Ovládanie jednotiek bude spoločným nástenným ovládačom, umiestneným v priestore baru. Presnú polohu ovládača určí investor.  
Referenčné produkty: Centrálny chladiaci systém – SAMSUNG

**Zariadenie č. 4 – Vetranie WC**

Odsávanie priestoru WC zabezpečuje nástrešný ventilátor. Znehodnotený vzduch je z každej kobky odsávaný cez tanierový ventil a cez spiro potrubie vyvedený do exteriéru. Odsávaný vzduch je nahrádzaný vzduchom  
z okolitých priestorov. Potrubie je vedené pod stropom objektu. Potrubie je v štandardnom pozink prevedení bez náteru.  
Spúšťanie ventilátora je spoločne so svetlom a ventilátor je vybavený časovým dobehom.  
Referenčné produkty: ventilátor – ROSENBERG

**Zariadenie č. 5 – Vetranie zázemia objektu**

Na odsávanie zázemia objektu sú navrhnuté radiálne odsávacie ventilátory, osadené do podhľadu. Znehodnotený vzduch je ventilátormi tlačený do spiro potrubia a vyfukovaný nad strechu objektu cez kruhové striešky. Potrubie v exteriéri je izolované kaučukovou izoláciou hrúbky 20mm s ochrannou fóliou proti mechanickému poškodeniu. Potrubie je v štandardnom pozink prevedení bez náteru.  
Ventilátory sú vybavené spätnou klapkou a časovým dobehom. Spúšťanie bude spoločne so svetlom. Referenčné produkty: ventilátory – VORTICE

**Povrchy interiéru.**

**Podlaha v odbytovej časti -** brúsený betón, lakovaný.

Súčasťou vrstiev je tak podlahové vykurovanie s nášľapnou povrchovou vrstvou brúseného betónu. Betón bude povrchovo upravený ako lesklý povrch s prírodnou štruktúrou betónu, oderuvzdorný a ľahko umývateľný.

**Podlaha v zázemí a hygienickej časti a zázemia gastro –** podlaha bude ukončená keramickou alebo gressovou dlažbou.

**Steny odbytová časť -** Interiér – omietky.

V objetke je navrhutá hrubuá jadrovuá omietka v prírodnom odtieni (šedá), niečo na spôsob podkladovej cementovej omietky, do roviny vodorovne rovnanej podľa vodiacich zvislých latí 2 m dlhou latou. Omietku navrhujeme cementovú (zloženie), jadrovú (vnútorná vrstva klasickej skladby), šúchaná (latou vodorovne),  
s väčším zrnom (4 až 6mm), prirodzený odtieň (šedá cementová).

**Steny zázemie gastro a hygiena -** Interiér – steny hygieny budú ukončené keramickým alebo gressovým obkladom. Steny v skladoch budú ošetrené umývateľným náterom.

**Podhľady.**

Celý podhľad v odbytovej časti bude očistený od korózie a zbytkov cementových mált (lokálne zoškrabanie, opieskovanie, očistenie drôtenou kefou). Následne na celej ploche bude ošetrený protikoróznym nástrekom, RAL podľa výberu architekta – slonová kosť.

V prípade záujmu nájomcu môže prísť s návrhom na zavesený lamelový alebo textilný podhľad.

V častiach zázemia (toalety, zázemie gastra) bude realizovaný zavesený SDK podhľad.

**Sadrokartónové konštrukcie.**

Priečky a podhľady v interiéri budú realizované klasickým SDK systémom (referencia Knauf). Konštrukcia pomocou oceľových UW a CW profilov. Medzery budú vyplnené minerálnou vlnou kvôli akustike. Opláštenie konštrukcii bude z jednej strany zo sadrokartónových dosiek (vodeodolných v častiach dispozície so zvýšenou vlhkosťou (hygiena, kuchyňa) - impregnovaním a povrchovou sklenou tkaninou, opatrenou ochranným vodoodpudivým náterom). Na konštrukciu bude lepená finálna povrchová úprava – dosky Bond v hr. 5 mm.

V miestnosti upratovačky inštalovať revízny otvor. Finálna povrchová úprava sa rozhodne na základe vzoriek dodávateľa. Uvažuje sa o lesklom antikore a eloxovanom hliníku. V mieste zázemia reštaurácie štandardný sadrokartón s umývateľným bielym náterom.

**Zariaďovacie predmety zdravotechniky.**

V objekte budú použité bežné, sériovo vyrábané zariaďovacie predmety, vyhovujúce účelom v danom objekte a budú brané z platných katalógov zariaďovacích predmetov.

Súčasťou hygieny budú interiérové doplnky, povrchovej úpravy nerez: ku každému wc – kefa, držiak na toaletný papier; ku každému umývadlu automatický dávkovač mydla, zásobník papierových utierok a zrkadlo 400x600mm (lepené), zrkadlo 400x600mm v bezbariérovom wc sklopné nerezové antivandal ; do každej hyg. miestnosti malý odpadkový kôš.

Do dvorov 0.22 a 0.23 vyviesť nezámrzný ventil studenej vody, úprava chróm. Do dvora 0.23 vyviesť studenú vodu k chladenému skladu odpadu.

**Zariadenie prevádzky\_sumár :**

**Objekt bude mať ukončené povrchy.**

**VZT a chladenie bude zrealizované v celom objekte.**

**Elektroinštalácie budú ukončené kompletne, okrem rozvodov v mieste baru a zázemia gastro. Tam budú pripravené vývody a pripojovacie body na možnosť realizovať finálne riešenie podľa požiadaviek nájomcu.**

**Vybavenie gastro si dodá nájomca. V priestore budú pripravené pripojovacie body.**

**Vybavenie odbytovej časti – nábytok – dodá nájomca, referencia pre zariadenie interiéru je súčasťou prílohy č.3**